ศาลฯ รับคำร้องขอฟื้นฟูฯ THAI นัดไต่สวน 17 ส.ค.
ศาลฯ รับคำร้องขอฟื้นฟูฯ THAI นัดไต่สวน 17 ส.ค.
ศาลฯ รับคำร้องขอฟื้นฟูฯ THAI นัดไต่สวน 17 ส.ค.
27 พ.ค. 2563

นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) ในฐานะกรรมการและเลขานุการ คณะกรรมการติดตามการดำเนินงานการแก้ไขปัญหาบริษัท การบินไทย จำกัด (มหาชน) หรือ THAI เปิดเผยว่า ในวันนี้ (27 พ.ค.) ศาลล้มละลายกลางรับคำร้องขอฟื้นฟูกิจการของบมจ.การบินไทย (THAI) และกำหนดวันไต่สวน ในวันที่ 17 ส.ค.63
ทั้งนี้จะมีการประสานส่งคำร้องให้เจ้าหนี้ ที่มีอยู่มากกว่า 1 ล้านราย ที่มีการแยกกลุ่มได้แก่ เจ้าหนี้การค้า เจ้าหนี้เงินกู้ เจ้าหนี้หุ้นกู้ซึ่งรวมสมาชิกรอยัลออร์คิดพลัส ที่มีฐานะเป็นเจ้าหนี้ด้วย
ส่วนเจ้าหนี้ต่างประเทศ มีทางเลือกว่าจะรับคำร้องโดยเข้ากระบวนการฟื้นฟูของศาลไทย ก็ไม่จำเป็นต้องใช้แนวทางกฎหมายล้มละลายของสหรัฐอเมริกา Chapter 11 และให้ยื่นศาลในต่างประเทศ ที่การบินไทยมีทรัพย์สินอยู่หรือบินไปประเทศใด เพื่อให้รับทราบและคุ้มครองไม่ให้เจ้าหนี้บังคับชำระหนี้
โดยในระหว่างนี้การบินไทยจะมีการเจรจากับเจ้าหนี้นอกศาลก่อน หากเจ้าหนี้พิจารณาผู้ทำแผนแล้วยอมรับก็คงไม่มีการคัดค้าน และให้ส่งแผน อย่างไรก็ตาม หากมีเจ้าหนี้คัดค้าน ก็จะมีการเรียกประชุมเจ้าหนี้โดยเจ้าหน้าที่พิทักษ์ทรัพย์
สำหรับผู้ทำแผน ได้ยื่นให้ศาลมีจำนวน 6 คน ได้แก่  นายพีระพันธุ์ สาลีรัฐวิภาค นายบุญทักษ์ หวังเจริญ นายไพรินทร์ ชูโชติถาวร นายปิยสวัสดิ์ อัมระนันทน์ พล.อ.อ.ชัยพฤกษ์ ดิษยะศริน ประธานกรรมการการบินไทย และ นายจักรกฤศฏิ์ พาราพันธกุล รองประธานกรรมการการบินไทย และรักษาการกรรมการผู้อำนวยการใหญ่การบินไทย
อย่างไรก็ตาม นายไพรินทร์ อาจจะลาออกทุกตำแหน่ง ทั้งเป็นกรรมการ การบินไทย และผู้ทำแผน เนื่องจากมีติดข้อกฎหมายของทางสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ที่ห้ามรับตำแหน่งภายใน 2 ปี หลังจากพ้นจากตำแหน่ง รมช.คมนาคม และเคยกำกับดูแล การบินไทยซึ่งอาจเป็นประเด็นขัดแย้งได้ อย่างไรก็ตาม จะตั้งคนมาแทนได้ทันทีเพราะเป็นบริษัทเอกชนแล้วไม่จำเป็นต้องทำตามระเบียบรัฐวิสาหกิจ
ทั้งนี้รายชื่อผู้ทำแผนที่ยื่นไปพร้อมคำร้องขอฟื้นฟูกิจการ เป็นการยื่นตามกฎหมาย แต่ยังไม่ได้สั่งให้เป็นผู้ทำแผน ในระหว่างนี้ก็สามารถเพิ่มเติมรายชื่อผู้ทำแผนได้
 
 